Mazda RX-8

Mazda RX-8 er en sportsbil fra den japanske bilprodusenten Mazda. Den ble lansert på bilutstillingen i Detroit, USA i 2001, men ble ikke satt i produksjon før i 2003. Produksjonen av bilen ble stoppet i desember 2011 i USA og i april 2012 i Japan.

RX-8 er etterfølger av Mazda RX-7, og er utstyrt med en tilsvarende wankelmotor («rotasjonsmotor») med et rotorvolum på 1.3 liter og en effekt på 192 eller 232 hestekrefter. Bilen er bakhjulsdrevet.

RX-8 har fire dører. De to bakdørene er hengslet i bakkant; såkalte selvmordsdører. Bilen er utstyrt med en rekke mindre detaljer formet som trekanter, noe som henspiller på wankelmotorens oppbygning og rotorens trekantede form.

Modellen har vunnet en rekke internasjonale priser, blant annet International Engine of the Year 2003, Japanese Car of the Year 2003, Car of the Year 2003 fra det australske magasinet Wheels Magazine, og flere tilsvarende priser. 

Kategori:Mazda-modeller
Kategori:Bilmodeller introdusert i 2001